Man glo uit bewegende trein gegooiArgieffoto ŉ 40-jarige man is ernstig beseer toe hy Dinsdagmiddag glo uit ŉ bewegende trein naby Brackenfell-treinstasie in Kaapstad gegooi is. “Paramedici is ontbied nadat die man se vriend glo die voorval sien gebeur het,” het Russel Meiring, woordvoerder van ER24, gesê. Plaaslike owerhede het die verkeer op al die spore gestop om paramedici die geleentheid te bied om by die pasiënt, wat langs die treinspoor gelê het, uit te kom. “Die man het ernstige beserings aan sy bene en een van sy arms opgedoen,” het Meiring bygevoeg. “Hy is op die toneel gestabiliseer en na die Mediclinic Cape Gate geneem vir dringende behandeling.” Verdere besonderhede oor die voorval is nog nie bekend nie. Plaaslike owerhede stel ondersoek in.